आधी रात को कॉल कर धमकाया; फोन काटा तो वॉट्सऐप नंबर पर फोन किया, FIR
हरियाणा के ​​​​​​​जींद जिले के प्रसिद्ध हरियाणवी गायक और कलाकार मासूम शर्मा को फोन पर जान से मारने की धमकी मिली है। उनको दो अलग अलग नंबरों से फोन किया गया। जुलाना थाना पुलिस ने मासूम शर्मा की शिकायत पर मामला दर्ज कर जांच शुरू की है।
हरियाणा के प्रसिद्ध हरियाणवी गायक और कलाकार मासूम शर्मा को फोन पर जान से मारने की धमकी मिली है। मासूम जींद जिले के रहने वाले हैं। उनको 2 अलग-अलग नंबरों से कॉल कर धमकाया गया। जिसके बाद मासूम ने पुलिस को इसकी शिकायत की। पुलिस ने जुलाना थाना केस दर्ज कर साइबर टीम की मदद से जांच शुरू कर दी है।
रात करीब 10 बजे आई पहली कॉल
पुलिस को दी शिकायत में गांव ब्राह्मणवास के रहने वाले कलाकार मासूम शर्मा ने बताया कि वह एक हरियाणवी कलाकार है। मंगलवार रात को करीब 10 बजे उसके पास कॉल आई। कॉल करने वाले ने खुद को सुमित मलिक भैंसवाल बताया। उसने उसके साथ गाली-गलौज शुरू कर दिया। सुमित मलिक ने मासूम शर्मा को धमकी दी, जिस पर मासूम ने फोन काट दिया।
दूसरी कॉल वॉट्सऐप नंबर पर आई
उसके कुछ समय बाद दूसरे नंबर से वॉट्सऐप पर कॉल आई और गैंग के नाम से सुमित मलिक ने धमकाते हुए जान से मारने की धमकी दी। मासूम शर्मा ने कहा कि उसने कॉल को रिकार्ड भी किया है। पुलिस ने शिकायत पर मामला दर्ज कर जांच शुरू की है।
मासूम ने दिए अनेक हिट गाने, सपना चौधरी के साथ कर चुके काम
मासूम शर्मा प्रसिद्ध हरियाणी गायक और कलाकार है। पिछले एक दशक से वह गाने लिखने और गाने का काम कर रहा है। मासूम शर्मा ने बदनाम गाबरू, पेशी, हुक्का, जप नाम भोले का, शराबी, जूत्ती काली, छोटा भीम देख ले, खुले खुले बाल जैसे हिट गाने दिए हैं तो वही सपना चौधरी और दूसरे दूसरे बड़े कलाकारों के साथ गाने तथा वीडियो बना चुके हैं।
एक साल पहले भी मिली थी धमकी
पिछले साल 16 मार्च को भी मासूम शर्मा को परिवार समेत जान से मारने की धमकी मिली थी। धमकी देने वाला जींद जिले के ही जलालपुर खुर्द गांव का रहने वाला था, जिसे बाद में पुलिस ने गिरफ्तार कर लिया था। उस दौरान पूछताछ में पता चला था कि गुरुग्राम में एक युवती के कहने पर उसने मासूम शर्मा को धमकी दी थी।